

Na temelju članka 15. stavka 2. Zakona o javnoj nabavi (Narodne novine br. 120/16 i 114/2022) i članka 31. Statuta Općine Marija Gorica (Službeni glasnik Općine Marija Gorica broj 2/2021), Općinsko vijeće Općine Marija Gorica, na svojoj \_\_\_\_ sjednici, od \_\_\_\_\_2025. godine, donijelo je

**P R A V I L N I K**

**o provođenju postupaka jednostavne nabave u Općini Marija Gorica**

**I. OPĆE ODREDBE**

**Članak 1.**

(1) U svrhu zakonitog, namjenskog i svrhovitog trošenja proračunskih sredstava Općine Marija Gorica, ovim Pravilnikom uređuje se postupak koji prethodi stvaranju ugovornog odnosa za nabavu robe i usluga procijenjene vrijednosti do 26.540,00 eura i za nabavu radova procijenjene vrijednosti do 66.360,00 eura (u daljnjem tekstu: jednostavna nabava) za koje sukladno članku 12. Zakona o javnoj nabavi („Narodne novine“ broj 120/16) ne postoji obveza provedbe postupaka javne nabave.

(2) Općina Marija Gorica je naručitelj u smislu članka 6. stavak 1. točka 2. Zakona u javnoj nabavi.

(3) U provedbi postupaka jednostavne nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske propise, kao i interne akte Općine Marija Gorica, a koji se odnose na pojedini predmet nabave u smislu posebnih zakona.

**II. NAČELA I KOMUNIKACIJA**

**Članak 2.**

(1) Prilikom provođenja postupaka iz ovog Pravilnika, naručitelj je obvezan u odnosu na sve gospodarske subjekte poštovati načela javne nabave te mogućnost primjene elektroničkih sredstava komunikacije.

**III. SUKOB INTERESA**

**Članka 3.**

(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave.

(2) Na sprječavanje sukoba interesa na odgovarajući se način primjenjuju odredbe Zakona o javnoj nabavi.

**IV. PREDMET NABAVE**

**Članka 4.**

(1) Predmet nabave će se u postupku nabave opisati na jasan, nedvojben, potpun i neutralan način koji osigurava usporedivost pristiglih ponuda u smislu pregleda uvjeta i zahtjeva koji su predmetom jednostavne nabave.

(2) U opisu predmeta nabave iz stavka 1. ovog članka:

* ne smije se pogodovati određenom gospodarskom subjektu odnosno ponuditelju,
* navode se sve okolnosti koje su značajne za izradu ponude i izvršenje ugovora (mjesto izvršenja, rokovi izvršenja, posebni uvjeti u pogledu načina izvršenja predmeta nabave i slično).
* definiraju se svi elementi predmeta nabave a koji predstavljaju tehničku, tehnološku, oblikovnu, funkcionalnu ili drugu bitnu odredivu cjelinu.

(3) Procijenjena vrijednost nabave u trenutku početka postupka jednostavne nabave mora biti valjano i primjenjivo određena pri čemu se izračunavanje temelji na ukupnom iznosu, bez poreza na dodanu vrijednost uključujući sve opcije i moguća obnavljanja ugovora o nabavi.

**Članak 5.**

(1) Prilikom definiranja predmeta nabave naručitelj je dužan postupati u duhu dobrog gospodarstvenika po načelu „najbolja vrijednost za uloženi novac“, te se u tom smislu ne smije dijeliti vrijednost nabave s namjerom izbjegavanja primjene ovog Pravilnika.

(2) Postupci jednostavne nabave moraju biti usklađeni sa Planom nabave naručitelja, izuzev predmeta nabave procijenjene vrijednosti manje od 2.650,00 eura.

(3) Ukoliko predmet nabave nije planiran u Planu nabave za tekuću godinu, istovremeno će se izvršiti izmjena/dopuna Plana nabave.

**V. PROVEDBA POSTUPKA JEDNOSTAVNE NABAVE ZA ROBU, RADOVE I USLUGE PROCIJENJENE VRIJEDNOSTI MANJE OD 13.270,00 EURA**

**Članak 6.**

(1) Nabava radova, roba i usluga procijenjene vrijednosti manje od 13.270,00 eura provodi se izdavanjem narudžbenice ili zaključivanjem ugovora s jednim gospodarskim subjektom.

(2) Narudžbenica obavezno sadrži podatke o:

* izdavatelju narudžbenice,
* gospodarskom subjektu – dobavljaču,
* vrsti roba/radova/usluga koje se nabavljaju uz specifikaciju jedinica mjere, količine i cijene, ili navod o broju i datumu ponude,
* broj i datum izdavanja, i
* način i rok plaćanja.

(3) Narudžbenicu potpisuje općinski načelnik kao odgovorna osoba, ili osoba koju on za to ovlasti.

(4) Ugovor obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni te ostalim bitnim sastojcima ugovora sukladno Zakonu o obveznim odnosima.

(5) Ugovor potpisuje općinski načelnik kao odgovorna osoba.

(6) Bez prethodno izdane narudžbenice ili zaključenog ugovora mogu se nabaviti:

* roba i usluge za potrebe reprezentacije,
* usluge smještaja,
* režijski troškovi,
* usluga pranja službenih vozila,
* upravne i druge pristojbe,
* ostalu robu, radove i usluge procijenjene vrijednosti do 665,00 eura.

**III. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 13.270,00 EURA DO PROCIJENJENE VRIJEDNOSTI DO 26.540,00 EURA ZA ROBU I USLUGE TE PROCIJENJENE VRIJEDNOSTI DO 66.360,00 EURA ZA RADOVE**

**Članak 7.**

(1) Nabave procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura za robu i usluge, te procijenjene vrijednosti do 66.360,00 eura za radove, naručitelj provodi slanjem Poziva na dostavu ponuda na adresu najmanje tri (3) gospodarska subjekta, a može se objaviti i na internetskim stranicama Naručitelja ili u Elektroničkom oglasniku javne nabave Republike Hrvatske (dalje u tekstu EOJN RH).

(2) Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (npr. dostavnica, povratnica, izvješće o uspješnom slanju telefaksom, potvrda e-mailom).

(3) Poziv na dostavu ponuda mora sadržavati najmanje:

* naziv javnog naručitelja,
* opis predmeta nabave i troškovnik,
* procijenjenu vrijednost nabave,
* kriterij za odabir ponude,
* uvjete i zahtjeve koje ponuditelji trebaju ispuniti (ako se traže),
* rok za dostavu ponude (datum i vrijeme),
* način dostavljanja ponuda,
* adresu na koje se ponude dostavljaju,
* kontakt osobu, broj telefona i adresu elektroničke pošte, i
* datum slanja poziva na dostavu ponuda.

(4) Rok za dostavu ponuda ne smije biti kraći od 5 pet dana od dana upućivanja odnosno objavljivanja poziva na dostavu ponuda.

(5) Nabava se obavlja sukladno Planu nabave iz Zakona o javnoj nabavi i na temelju Odluke o početku postupka jednostavne nabave koju donosi općinski načelnik.

(6) Odluka o početku postupka jednostavne nabave mora sadržavati najmanje:

* broj i datum odluke,
* predmet nabave,
* procijenjenu vrijednost nabave,
* vrstu postupka nabave,
* zakonsku osnovu za postupak i
* podatke o članovima stručnog povjerenstva za jednostavnu nabavu.

**Članak 8.**

(1) Iznimno od odredbe članka 7. ovog Pravilnika, ovisno o prirodi predmeta nabave i razini tržišnog natjecanja, za nabavu robe i usluga procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura, te procijenjene vrijednosti do 66.360,00 eura za radove, naručitelj može provesti slanjem poziva na dostavu ponude jednom gospodarskom subjektu u slijedećim slučajevima:

* kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt;
* za nabavu odvjetničkih usluga, zdravstvenih usluga, socijalnih usluga, usluga vještaka, hotelskih i restoranskih usluga, usluga cateringa, konzultantskih usluga;
* za dodatne radove čija ukupna vrijednost ne smije preći 25% vrijednosti osnovnog ugovora koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za izvođenje radova opisanih u njima, pod uvjetom da se ugovor sklopi sa gospodarskim subjektom koji izvršava osnovni ugovor te da ukupna procijenjena vrijednost osnovnog ugovora i dodatnih radova ne prelazi iznos od 66.360,00 eura;
* za dodatne usluge čija ukupna vrijednost ne smije preći 25% vrijednosti osnovnog ugovora koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za pružanje usluga opisanih u njima, pod uvjetom da se ugovor sklopi sa gospodarskim subjektom koji izvršava osnovni ugovor te da ukupna procijenjena vrijednost osnovnog ugovora i dodatnih radova ne prelazi iznos od 26.540,00 eura;
* za dodatne isporuke robe od dobavljača iz osnovnog ugovora ako bi promjena dobavljača obvezala javnog naručitelja da nabavi robu koja ima drugačije tehničke značajke što bi rezultiralo nesukladnošću ili nerazmjernim tehničkim poteškoćama u radu i održavanje pod uvjetom da vrijednost osnovnog ugovora i dodatnih isporuka ne prelazi iznos od 26.540,00 eura;
* kod provedbe nabave koja iziskuje žurnost, a u kojem slučaju se ne mora primijeniti rok iz stavka 4. članka 7. ovog Pravilnika.

**Članak 9.**

(1) Pripremu i provedbu postupaka jednostavne nabave procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura za robu i usluge, te procijenjene vrijednosti do 66.360,00 eura za radove provodi stručno povjerenstvo koje imenuje općinski načelnik internom odlukom za pojedini predmet nabave, te određuje njihove obveze i ovlasti u postupku jednostavne nabave.

(2) Članovi stručnog povjerenstva ne moraju biti zaposlenici naručitelja, a mogu biti i druge osobe ako imaju utjecaj na odlučivanje i/ili druge radnje u svezi s pojedinim postupkom jednostavne nabave.

(3) Obveze i ovlasti stručnog povjerenstva su:

* priprema postupka: dogovor oko uvjeta vezanih za predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu;
* provedba postupka: slanje poziva na dostavu ponuda gospodarskim subjektima na dokaziv način, slanje i objava poziva na dostavu ponuda na internetskoj stranici naručitelja, otvaranje pristiglih ponuda, sastavljanje zapisnika o otvaranju ponuda, zapisnika o pregledu, ocjeni i usporedbi ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir ponuda i uvjetima propisanim dokumentacijom/uputama za prikupljanje ponuda ili poništenje postupka.

(4) U pripremi i provedbi postupka jednostavne nabave moraju sudjelovati najmanje tri (3) člana stručnog povjerenstva od kojih najmanje jedan (1) mora imati važeći certifikat iz područja javne nabave.

**V. RAZLOZI ISKLUČENJA, UVJETI SPOSOBNOSTI I JAMSTVA**

**Članak 10.**

(1) Za jednostavnu nabavu procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura za robu i usluge, te procijenjene vrijednosti do 66.360,00 eura za radove, naručitelj u pozivu za dostavu ponuda obvezno traži dostavu dokumenata kojima se dokazuje da ne postoje razlozi za isključenje gospodarskih subjekata sukladno članku 251. i 252. Zakona o javnoj nabavi, osim u slučaju provedbe postupka iz članka 8. ovog Pravilnika.

(2) Za jednostavnu nabavu procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura za robu i usluge, te procijenjene vrijednosti do 66.360,00 eura za radove, naručitelj u pozivu za dostavu ponuda može odrediti uvjete sposobnosti ponuditelja uz shodnu primjenu članka 256. do 259. Zakona o javnoj nabavi, te u tom slučaju svi dokumenti koje naručitelj traži ponuditelji mogu dostaviti u neovjerenoj preslici.

(3) Za jednostavnu nabavu procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura za robu i usluge, te procijenjene vrijednosti do 66.360,00 eura za radove, naručitelj u postupku nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.

**VI. IZRADA I ZAPRIMANJE PONUDA**

**Članak 11.**

(1) Pri izradi ponude gospodarski subjekt mora se pridržavati zahtjeva i uvjeta iz poziva za dostavu ponude. Ispravci u ponudi moraju biti vidljivo naznačeni, uz potpis ponuditelja i naznačen datum ispravka.

(2) Ponuda, zajedno s pripadajućom dokumentacijom, mora biti izrađena na hrvatskom jeziku i latiničnom pismu.

(3) Odabrani ponuditelj prije potpisa ugovora, na traženje Naručitelja, u obvezi je u roku ne kraćem od pet dana dostaviti izvornike ili ovjerene preslike dokumenta koje je Naručitelj zatražio u pozivu za dostavu ponude, ukoliko su u ponudi dostavljeni u neovjerenoj preslici.

(4) Kada se ponude dostavljaju osobnom dostavom ili putem ovlaštenog pružatelja poštanskih usluga, ponuda se dostavlja u zatvorenoj omotnici, uvezena na način da čini cjelinu kako bi se onemogućilo naknadno umetanje ili vađenje listova i s označenim stranicama: redni broj stranice kroz ukupan broj stranica ponude. Na omotnici ponude treba biti naznačeno: Općina Marija Gorica, Gorička 18/a, Marija Gorica, 10299 Marija Gorica, naziv ponuditelja, naziv predmeta nabave, evidencijski broj nabave i naznaka „NE OTVARAJ“.

(5) Zaprimljene ponude upisuju se u upisnik o zaprimanju ponuda.

**VII. OTVARANJE, PREGLED I OCJENA PONUDA**

**Članak 12.**

(1) U postupku jednostavne nabave ne provodi se javno otvaranje ponuda. Najmanje dva (2) člana stručnog povjerenstva otvaraju ponude i o tome sastavljaju zapisnik.

(2) Stručno povjerenstvo pregledava i ocjenjuje ponude na temelju uvjeta i zahtjeva iz poziva na dostavu ponuda, te o tome sastavlja zapisnik. Osim stručnog povjerenstva, ponude mogu ocijeniti i neovisne stručne osobe, ako je to potrebno.

(3) U postupku otvaranja i postupku pregleda, ocjene i usporedbe ponuda mora sudjelovati najmanje jedan (1) član stručnog povjerenstva koji posjeduje važeći certifikat u području javne nabave.

(4) Stručno povjerenstvo može o otvaranju ponuda, te pregledu i ocjeni ponuda, sačiniti jedan zapisnik.

**VIII. KRITERIJ ZA ODABIR PONUDE**

**Članak 13.**

(1) Kriterij za odabir ponude može biti najniža cijena ili ekonomski najpovoljnija ponuda.

(2) Ukoliko je kriterij odabira ekonomski najpovoljnija ponuda, osim kriterija cijene mogu se koristiti kriteriji koji obuhvaćaju kvalitetu, organizaciju, kvalifikaciju i iskustvo osoblja angažiranog na izvršenju ugovora te usluge nakon prodaje i tehničku pomoć, uvjete isporuke kao što su datum isporuke, proces isporuke i rok isporuke ili rok izvršenja i drugo.

**IX. ODABIR I PONIŠTENJE POSTUPKA**

**Članak 14.**

(1) Općinski načelnik na osnovi rezultata pregleda i ocjene ponuda donosi odluku o odabiru najpovoljnije ponude koja se temelji na kriteriju za odabir ponude.

(2) U slučaju odbijanja ponuda odgovarajuće se primjenjuju odredbe Zakona o javnoj nabavi.

(3) Za odabir ponude je dovoljna jedna pristigla ponuda koja udovoljava svim traženim uvjetima naručitelja.

(4) Odluka o odabiru najpovoljnije ponude obvezno sadrži:

1. podatke o naručitelju,

2. predmet nabave za koje se donosi obavijest,

3. naziv ponuditelja čija je ponuda odabrana za sklapanje ugovora o nabavi,

4. cijenu i ukupnu cijenu ponude,

5. razloge odbijanja ponuda,

6. datum donošenja i potpis odgovorne osobe.

(5) Rok za donošenje odluke o odabiru najpovoljnije ponude je 30 dana od isteka roka za dostavu ponuda.

(6) Na Odluku o odabiru nije dopušteno podnošenje žalbe.

(7) Presliku Odluke o odabiru najpovoljnije ponude, zajedno sa preslikom zapisnika, naručitelj obvezno dostavlja svim ponuditeljima na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavnom na mrežnim stranicama Općine Marija Gorica, objavom u EOJN RH).

**Članak 15.**

(1) Naručitelj će poništiti postupak nabave procijenjene vrijednosti jednake ili veće od 13.270,00 eura do procijenjene vrijednosti do 26.540,00 eura za robu i usluge, te procijenjene vrijednosti do 66.360,00 eura za radove iz razloga propisanih odredbama Zakona o javnoj nabavi.

(2) Ako postoje razlozi za poništenje postupka jednostavne nabave, naručitelj bez odgode donosi Odluku o poništenju postupka jednostavne nabave.

(3) U odluci o poništenju postupka jednostavne nabave, naručitelj navodi:

1. podatke o naručitelju,

2. predmet nabave,

3. obavijest o poništenju,

4. obrazloženje razloga poništenja,

5. datum donošenja i potpis odgovorne osobe.

(4) Odluku o poništenju postupka jednostavne nabave donosi općinski načelnik.

(5) Na odluku o poništenju postupka jednostavne nabave nije dopušteno podnošenje žalbe.

(6) Presliku Odluke o poništenju postupka jednostavne nabave, zajedno sa preslikom zapisnika, naručitelj obvezno dostavlja svim ponuditeljima na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavnom na mrežnim stranicama Općine Marija Gorica, objavom u EOJN RH).

**V. PRIJELAZNE I ZAVRŠNE ODREDBE**

**Članak 16.**

(1) Stupanjem na snagu ovog Pravilnika prestaje važiti Pravilnik o provođenju postupaka jednostavne nabave (Službeni glasnik Općine Marija Gorica broj 11/2022).

**Članak 17.**

(1) Postupci jednostavne nabave pokrenuti do stupanja na snagu ovog Pravilnika dovršit će se prema odredbama pravilnika kojim se regulira jednostavna nabava u Općini Marija Gorica, a koji je bio na snazi u vrijeme započinjanja postupka jednostavne nabave.

**Članak 18.**

(1) Ovaj Pravilnik stupa na snagu prvog dana od dana objave u Službenom glasniku Općine Marija Gorica.

**OPĆINSKO VIJEĆE**

KLASA: 024-01/25-01/\_\_

URBROJ: 238-19-01-25-\_\_

Marija Gorica,\_\_\_\_\_\_\_\_2025.

PREDSJEDNIK

OPĆINSKOG VIJEĆA

Josip Žagmeštar

**OBRAZLOŽENJE**

**PRIJEDLOGA PRAVILNIKA O PROVOĐENJU POSTUPAKA**

**JEDNOSTAVNE NABAVE U OPĆINI MARIJA GORICA**

Pravni temelj za donošenje:

* Zakon o javnoj nabavi (Narodne novine br.120/16 i 114/22);
* Zakon o lokalnoj i područnoj (regionalnoj) samoupravi (Narodne novine br.33/01, 60/01, 129/05,109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20).

Općina Marija Gorica kao javni naručitelj obveznik je primjene Zakona o javnoj nabavi.

Zakonom o javnoj nabavi propisano je da se spomenuti Zakon ne primjenjuje na tzv. jednostavnu nabavu (čl.12. Zakona o javnoj nabavi).

Sukladno članku 15. stavku 2. Zakona o javnoj nabavi pravila, uvjete i postupke za jednostavnu nabavu utvrđuje javni naručitelj samostalno i to donošenjem općeg akta, pri čemu uzima u obzir načela javne nabave te mogućnost primjene elektroničkih sredstava komunikacije.

Odredbom članka 35. točka 2. Zakona o lokalnoj i područnoj (regionalnoj) samoupravi propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne odnosno područne (regionalne) samouprave

Dosadašnja praksa je Pravilnik o provedbi postupaka jednostavne nabave smatrala internim aktom poslovanja temeljeno na direktnoj Uputi Ministarstva uprave Republike Hrvatske (KLASA: 023-01/17-0181, URBROJ: 515-02-02-01/1-17-5) od 8. kolovoza 2017. godine koja je ujedno bila potvrđena i od Ministarstva gospodarstva, poduzetništva i obrta. Ovom Uputom koja je bila upućena direktno županijama, gradovima i općinama Ministarstvo uprave dalo je mišljenje da općinski načelnik, gradonačelnik, odnosno župan u okviru svojih ovlasti može donijeti akt iz članka 15. stavka 2. Zakona o javnoj nabavi budući da se u pravilu radi o općem aktu internog karaktera koji nema djelovanje erga omnes.

Temeljem ovakve Upute župani, gradonačelnici i općinski načelnici donosili su predmetni akt. Tako je načelnica Općine Marija Gorica donijela Pravilnike o provedbi postupaka jednostavne nabave u Općini Marija Gorica (Službeni glasnik Općine Marija Gorica broj 193 i 11/2022). Uputa se nalazi u privitku ovog obrazloženja.

Navedenu praksu promijenilo je stajalište Visokog upravnog suda izraženom u Presudi, poslovni broj: Usoz-148/20-15 od 24. listopada 2022. godine kojim ovaj sud smatra da Pravilnik o provedbi postupka jednostavne nabave ima obilježja eksternog akta, općenormativnog karaktera, odnosno apstraktni i generalni pravni učinak, jer se isti odnosi na mogućnost sudjelovanja različitih potencijalnih gospodarskih subjekata u postupku jednostavne nabave. Stajalište Visokog upravnog suda izraženo u Presudi u suprotnosti je sa stajalištem izraženim u Uputi Ministarstva uprave iz 2017. godine. Visoki upravni sud utvrđuje da je ovlast donošenja Pravilnika o provedbi postupaka jednostavne nabave u nadležnosti predstavničkog tijela jedinice lokalne samouprave, a ne tijela izvršne vlasti. Presuda Visokog upravnog suda se nalazi u privitku ovog obrazloženja.

Slijedom svega iznesenog, sukladno članku 11. Zakona o pravu na pristup informacijama („Narodne novine“ br. 25/13, 85/15 i 69/22) provodi se savjetovanje s javnošću po prijedlogu Pravilnika o provedbi postupaka jednostavne nabave u Općini Marija Gorica.

Ovim se Pravilnikom utvrđuju pravila, uvjeti i postupci za jednostavnu nabavu javnog naručitelja Općine Marija Gorica na koju se prema članku 12. Zakona o javnoj nabavi ne primjenjuje Zakon o javnoj nabavi.

Jednostavna nabava podrazumijeva nabavu robe i usluga procijenjene vrijednosti manje od 26.540,00 EUR bez PDV-a i radova procijenjene vrijednosti manje od 66.360,00 EUR bez PDV-a.

Pravilnik u prijelaznim i završnim odredbama stavlja van snage Pravilnik o provođenju postupaka jednostavne nabave u Općini Marija Gorica koja je dosad bila na snazi.

Za provedbu nije potrebno osigurati financijska sredstva.

Slijedom svega navedenog, po provedenom savjetovanju s javnošću predlaže se Općinskom vijeću Općine Marija Gorica donijeti Pravilnik o provedbi postupaka jednostavne nabave u predloženom tekstu.









